當陽新店
作者：劉子寰
朝代：宋

paragraphs: 桑坡麥壟行百里，解鞍夜宿清漳湄。
清漳悠悠引通浦，茅廬竹屋相因依。
米鹽一鬨商估集，舍人奪席厨爭炊。
試登高阜望陶牧，平原沃野何逶迤。
俗傳范子計然地，民生鹵莽今如斯。
荆關四衝古戰國，往往赤子多殲夷。
土人客戶幾更變，嚮之昭屈餘幾希。
欲從故老問遺迹，百年而上無能知。
地名多與載史合，荒城大冢猶依稀。
沮漳二水楚之望，以此取證他無疑。
古稱錫穴最深阻，方城漢水爲城池。
奈何形勝不足恃，豪傑殺盡名都隳。
自從秦漢至今日，率不百年逢亂離。
隰臯衍沃但茅葦，時康尚欠人扶犂。
焉得英雄守四極，封殖生齒令繁滋。
玉州平州古磚甓，令人想見昇平時。